กฎกระทรวงกฎกระทรวง(พ.ศ. ๒๔๙๓)ออกตามความในพระราชบัญญัติการทะเบียนคนต่างด้าว พ.ศ. ๒๔๙๓[๑] อาศัยอำนาจตามความในมาตรา๒๕ แห่งพระราชบัญญัติการทะเบียนคนต่างด้าว พ.ศ. ๒๔๙๓ รัฐมนตรีว่าการกระทรวงมหาดไทยออกกฎไว้ดังต่อไปนี้ลักษณะของใบสำคัญประจำตัวคนต่างด้าวและรูปถ่าย ข้อ ๑ใบสำคัญประจำตัวคนต่างด้าว ตามความในมาตรา ๙ นั้น ให้ทำเป็นเล่มขนาดกว้าง๑๐ ซ.ม. ยาว ๑๕ ซ.ม. ปิดรูปถ่ายของผู้ถือ มีลายมือชื่อของนายทะเบียนคาบต่อกับมีลักษณะ ขนาด และรายการตามแบบท้ายกฎนี้ข้อ ๒รูปถ่ายของคนต่างด้าวที่จะต้องส่งตามความในมาตรา ๖ นั้นต้องเป็นรูปถ่ายครึ่งตัว หน้าตรง ไม่สวมหมวกเห็นได้ชัดเจนเหมือนตัวจริงในขณะนั้นให้มีขนาดกว้าง ๔ ซ.ม. ยาว ๖ ซ.ม. จำนวน ๓ รูปข้อ ๓รูปถ่ายที่ปิดในใบสำคัญประจำตัวคนต่างด้าวตามความในข้อ ๒ นั้นต้องเปลี่ยนใหม่ทุกระยะ ๕ ปี นับแต่วันออกใบสำคัญประจำตัวให้ผู้นั้นการส่งรูปใหม่มาเปลี่ยนนี้ให้ส่งมอบรูปถ่ายใหม่รวม ๓ รูปพร้อมด้วยใบสำคัญประจำตัวต่อนายทะเบียนท้องที่ที่ตนมีภูมิลำเนาอยู่ตามแบบ ท.ต. ๖ท้ายกฎกระทรวงนี้การยื่นเรื่องราวขอใบสำคัญประจำตัว ข้อ ๔ผู้ใดจะขอรับใบสำคัญประจำตัวคนต่างด้าวสำหรับตนเอง หรือแจ้งเรื่องคนต่างด้าวอายุต่ำกว่า๑๒ ปีบริบูรณ์ซึ่งอยู่ในปกครอง หรือนำเข้ามาตามความในมาตรา ๕ และมาตรา ๗หรือสำหรับคนต่างด้าว ซึ่งเป็นคนไร้ความสามารถ หรือเป็นผู้ปกครองหรือผู้แทนโดยชอบธรรมของคนต่างด้าวที่มีอายุต่ำกว่า ๑๖ ปีบริบูรณ์ ตามความในมาตรา๑๕ ให้ยื่นคำร้องขอรับใบสำคัญประจำตัวตามแบบ ท.ต. ๑, ๒ และ ๓ ท้ายกฎนี้ แล้วแต่กรณีต่อนายทะเบียนท้องที่ที่ตนมีภูมิลำเนาอยู่ข้อ ๕ผู้ได้รับอนุมัติให้เปลี่ยนสัญชาติ เปลี่ยนชื่อตัว เปลี่ยนชื่อรองตลอดชื่อสกุลได้แล้ว หรือผู้ประสงค์จะเปลี่ยนอาชีพ ตามความในมาตรา ๑๔ นั้น ให้ยื่นเรื่องราวต่อนายทะเบียนท้องที่ที่ตนมีภูมิลำเนาอยู่ตามแบบ ท.ต. ๔ และ ๕ ท้ายกฎนี้ แล้วแต่กรณีการขอต่ออายุใบสำคัญประจำตัวและการออกใบสำคัญแทน ข้อ ๖การขอต่ออายุใบสำคัญประจำตัว ตามความในมาตรา ๑๓ นั้น ให้ยื่นคำร้องตามแบบท.ต. ๘ ท้ายกฎนี้ ต่อนายทะเบียนท้องที่ที่ตนมีภูมิลำเนาอยู่การเรียกเก็บค่าธรรมเนียมนั้นให้ปิดแสตมป์อากร ในหน้าซึ่งกำหนดไว้สำหรับการต่ออายุและจะขอต่ออายุใบสำคัญประจำตัวชนิดที่หนึ่ง หรือชนิดที่สองก็ได้ข้อ ๗การขอรับใบสำคัญประจำตัวใหม่แทนฉบับเดิมที่ชำรุดหรือสูญหาย ตามความในมาตรา๑๓ นั้น ให้ยื่นคำร้องตามแบบ ท.ต. ๗ ท้ายกฎนี้ พร้อมด้วยรูปถ่าย ๓ รูป ต่อนายทะเบียนท้องที่ที่ตนมีภูมิลำเนาอยู่กรณียกเว้น ข้อ ๘ คนต่างด้าวในกรณีดังต่อไปนี้ย่อมได้สิทธิยกเว้นตามความในมาตรา ๑๙ไม่ต้องรับใบสำคัญประจำตัวและไม่ต้องต่ออายุใบสำคัญประจำตัว คือ๑.ผู้ที่อยู่ในที่คุมขังโดยชอบด้วยกฎหมาย๒.ผู้มีร่างกายพิการเดินไม่ได้ หรือเป็นใบ้ หรือตาบอดทั้งสองข้าง๓.ผู้มีจิตฟั่นเฟือนไม่สมประกอบ ซึ่งนายแพทย์โรคจิตได้ตรวจและรับรองแล้วแต่เมื่อเหตุที่ได้รับยกเว้นล่วงพ้นไปแล้วให้ขอรับใบสำคัญประจำตัว หรือขอต่ออายุใบสำคัญประจำตัวเสียภายใน ๑๕ วันนับแต่วันที่เหตุนั้นได้ล่วงพ้นไปข้อ ๙ใบสำคัญประจำตัวคนต่างด้าวที่ถูกเพิกถอนและต้องส่งคืนนายทะเบียนตามความในมาตรา๑๘ นั้น ให้เป็นอันเพิกถอนตลอดเวลาที่คนต่างด้าวผู้นั้นยังคงอยู่นอกประเทศหากกลับเข้ามาในประเทศอีก ก็ให้ยื่นเรื่องราวขอคืนได้แต่การออกไปนอกประเทศแล้วกลับเข้ามาอีกโดยนำหลักฐานการออกและการเข้ามาแสดงให้ผ่อนผันยกเว้นเงินค่าธรรมเนียมให้ตลอดเวลาที่อยู่นอกประเทศอัตราค่าธรรมเนียม ข้อ ๑๐[๒] ค่าธรรมเนียมในการออกใบสำคัญประจำตัวหรือการต่ออายุใบสำคัญประจำตัวตามความในมาตรา๑๑ นอกจากผู้ที่ได้รับการผ่อนผัน หรือยกเว้น ตามพระราชบัญญัตินี้ให้เรียกเก็บในอัตรา ดังต่อไปนี้ก.คนต่างด้าวซึ่งไม่มีใบสำคัญประจำตัว หรือคนต่างด้าวซึ่งใบสำคัญประจำตัวขาดต่ออายุให้เรียกเก็บค่าธรรมเนียมการออกใบสำคัญประจำตัว หรือการต่ออายุใบสำคัญประจำตัวแล้วแต่กรณี เป็นเงิน ๔๐๐ บาทและให้เรียกเก็บค่าธรรมเนียมการต่ออายุใบสำคัญประจำตัวสำหรับปีต่อ ๆ ไปในอัตรา ดังต่อไปนี้๑.ชนิดที่หนึ่ง เป็นเงินสองร้อยบาท๒.ชนิดที่สอง เป็นเงินแปดร้อยบาทข.คนต่างด้าวซึ่งมีใบสำคัญประจำตัว และได้ต่ออายุใบสำคัญประจำตัวถูกต้องแล้ว ให้เรียกเก็บค่าธรรมเนียมการต่ออายุใบสำคัญประจำตัวในอัตราดังต่อไปนี้๑.ชนิดที่หนึ่ง เป็นเงินสองร้อยบาท๒.ชนิดที่สอง เป็นเงินแปดร้อยบาทให้ผู้ร้องขอรับใบสำคัญประจำตัวเสียค่าธรรมเนียมโดยปิดแสตมป์อากรที่ใบสำคัญประจำตัวในหน้าซึ่งกำหนดไว้และให้นายทะเบียนปรุแสตมป์อากรพร้อมด้วยลงวัน เดือน ปี ในเวลานั้นด้วยข้อ ๑๑[๓] การออกใบสำคัญประจำตัวใหม่แทนฉบับเดิมที่ชำรุดหรือสูญหาย ตามความในมาตรา ๑๑ ให้เรียกเก็บค่าธรรมเนียมหนึ่งร้อยบาท ในการเสียค่าธรรมเนียมตามข้อนี้ให้นำความในข้อ ๑๐ วรรคท้ายมาใช้บังคับโดยอนุโลมให้ไว้ ณ วันที่ ๑๒ธันวาคม พ.ศ. ๒๔๙๓บ. เทพหัสดินลงนามแทนรัฐมนตรีว่าการกระทรวงมหาดไทย[เอกสารแนบท้าย]๑.คำร้องขอรับใบสำคัญประจำตัวคนต่างด้าว (แบบ ท.ต. ๑)๒.คำร้องแจ้งเรื่องเด็กต่างด้าวอายุต่ำกว่า ๑๒ ปีบริบูรณ์ ที่นำเข้ามา (แบบ ท.ต. ๒)๓.คำร้องของผู้ปกครอง หรือผู้แทนโดยชอบธรรมขอรับใบสำคัญประจำตัวคนต่างด้าวให้ผู้เยาว์ที่มีอายุต่ำกว่า ๑๖ ปีบริบูรณ์ผู้เสมือนไร้ความสามารถ หรือไร้ความสามารถ (แบบ ท.ต. ๓)๔.คำร้องขอเปลี่ยนอาชีพเปลี่ยนชื่อตัว ชื่อรอง หรือชื่อสกุล (แบบ ท.ต. ๔)๕.คำร้องขอเปลี่ยนสัญชาติ (แบบ ท.ต. ๕)๖.คำร้องขอส่งมอบรูปถ่ายใหม่ (แบบ ท.ต. ๖)๗.คำร้องขอรับใบสำคัญประจำตัวใหม่แทนฉบับเดิมที่ชำรุด หรือสูญหาย (แบบ ท.ต. ๗)๘.คำร้องขอต่ออายุใบสำคัญประจำตัวคนต่างด้าว (แบบ ท.ต. ๘)๙.ใบสำคัญประจำตัวคนต่างด้าว(ดูข้อมูลจากภาพกฎหมาย)กฎกระทรวง ฉบับที่๒ (พ.ศ. ๒๔๙๕) ออกตามความในพระราชบัญญัติการทะเบียนคนต่างด้าว พ.ศ. ๒๔๙๓[๔]กฎกระทรวง ฉบับที่ ๔ (พ.ศ. ๒๔๙๘)ออกตามความในพระราชบัญญัติการทะเบียนคนต่างด้าว พ.ศ. ๒๔๙๓[๕]หมายเหตุ:- เหตุผลในการประกาศใช้กฎกระทรวงฉบับนี้ คือโดยที่การเรียกเก็บเงินค่าธรรมเนียมคนต่างด้าวตามอัตราซึ่งกำหนดไว้ในกฎกระทรวงฯ พ.ศ. ๒๔๙๓ ซึ่งแก้ไขเพิ่มเติมโดยกฎกระทรวง (ฉบับที่ ๒) พ.ศ.๒๔๙๕ ออกตามความในพระราชบัญญัติการทะเบียนคนต่างด้าว พ.ศ. ๒๔๙๓ นั้น เมื่อเทียบเคียงกับประเทศเพื่อนบ้านใกล้เคียงแล้วนับว่าเก็บในอัตราสูงมากสมควรลดอัตราค่าธรรมเนียมการขอรับใบสำคัญประจำตัว การต่ออายุใบสำคัญประจำตัว และการขอรับใบแทนใบสำคัญประจำตัวฉบับเดิมที่ชำรุดหรือสูญหายเสียใหม่ โดยเรียกเก็บในอัตราพอสมควร เพื่อให้คนต่างด้าวจำนวนมากได้มีโอกาสและสามารถชำระค่าธรรมเนียมได้โดยไม่พยายามหลีกเลี่ยงหรือฝ่าฝืนกฎหมาย ในการนี้จำต้องแก้ไขเพิ่มเติมกฎกระทรวงฯ เพื่อกำหนดอัตราค่าธรรมเนียมในการเรียกเก็บจากคนต่างด้าวขึ้นใหม่เอกฤทธิ์/ผู้จัดทำ๒๘ มกราคม ๒๕๕๔[๑] ราชกิจจานุเบกษา เล่ม ๖๗/ตอนที่ ๖๙/ฉบับพิเศษ หน้า ๑/๑๔ ธันวาคม ๒๔๙๓[๒] ข้อ ๑๐ แก้ไขเพิ่มเติมโดยกฎกระทรวง ฉบับที่ ๔ (พ.ศ. ๒๔๙๘) ออกตามความในพระราชบัญญัติการทะเบียนคนต่างด้าวพ.ศ. ๒๔๙๓[๓] ข้อ ๑๑ แก้ไขเพิ่มเติมโดยกฎกระทรวง ฉบับที่ ๔ (พ.ศ. ๒๔๙๘) ออกตามความในพระราชบัญญัติการทะเบียนคนต่างด้าวพ.ศ. ๒๔๙๓[๔] ราชกิจจานุเบกษา เล่ม ๖๙/ตอนที่ ๑๑/หน้า ๑๓๒/๑๙ กุมภาพันธ์ ๒๔๙๕[๕] ราชกิจจานุเบกษา เล่ม ๗๓/ตอนที่ ๕/ฉบับพิเศษ หน้า ๑/๑๒ มกราคม ๒๔๙๙